जेल में बंद गैंगस्टर ने कहा- सलमान ने हमारे समाज को नीचा दिखाया है, उनका अहंकार तोड़ेंगे
; Bollywood Actor Salman Khan Received Threat From Gangster Lawrence bishnoi. गैंगस्टर लॉरेंस विश्नोई ने जेल में बैठकर ही सलमान खान को धमकी दे दी है। एक टीवी चैनल को दिए इंटरव्यू में उसने कहा है कि अगर सलमान ने विश्नोई समाज से माफी नहीं मांगी
गैंगस्टर लॉरेंस बिश्नोई ने जेल में बैठकर ही सलमान खान को धमकी दे दी है। एक टीवी चैनल को दिए इंटरव्यू में उसने कहा है कि अगर सलमान ने बिश्नोई समाज से माफी नहीं मांगी तो अंजाम भुगतने के लिए तैयार रहें।
सिद्धू मूसेवाला मर्डर केस में संलिप्त अपराधी लॉरेंस बिश्नोई का कहना है कि सलमान ने काले हिरण का शिकार करके उसके बिश्वोई समाज का अपमान किया है। सलमान के खिलाफ मामला भी दर्ज किया गया था लेकिन उन्होंने कभी इस घटना पर माफी नहीं मांगी।
सलमान को लेकर बचपन से गुस्सा है लॉरेंस 
लॉरेंस बिश्नोई की पहचान एक दुर्दांत अपराधी के तौर पर है। पंजाबी सिंगर सिद्धू मूसेवाला की हत्या में उसका हाथ बताया जाता है। मूसेवाला की दिनदहाड़े हत्या के बाद ऐसी आशंका जताई गई कि वो सलमान खान के ऊपर भी ऐसे हमले करवा सकता है, क्योंकि उसने सलमान को काले हिरण के शिकार के मामले में काफी पहले धमकी दी थी।
अब एबीपी न्यूज को दिए इंटरव्यू में उसने फिर से सलमान के खिलाफ आग उगली है। उसका कहना है कि जब वो चार-पांच साल का था तभी सलमान ने शिकार खेलते वक्त बिश्नोई समाज के लिए पूजे जाने वाले काले हिरण को मार दिया था, और तभी से उसके मन में सलमान के प्रति गुस्सा है।
सलमान का अहंकार तोड़ेंगे-लॉरेंस
लॉरेंस बिश्नोई ने कहा, 'सलमान खान ने हमारे समाज को बहुत नीचा दिखाया है। हम उनका अहंकार तोडेंगे। हमारे समाज में जीव जंतुओं और पेड़ पौधों को भी पूजा जाता है।
हम चाहते हैं कि सलमान हमारे समाज के सामने आकर माफी मांगे। राजस्थान में हमारे समाज का मंदिर जंभेश्वर जी के सामने आकर सलमान माफी मांगे, अगर समाज के लोगों ने उन्हें माफ कर दिया तो फिर मुझे कोई दिक्कत नहीं है।'
काले हिरण के शिकार पर सलमान को हुई थी जेल
रिपोर्ट्स की माने तो सलमान खान ने 1998 में फिल्म 'हम साथ साथ हैं' की शूटिंग के दौरान राजस्थान के जंगलों में काले हिरण का शिकार किया था। सलमान के अलावा सैफ अली खान, सोनाली बेंद्रे, तब्बू और नीलम कोठारी पर भी आरोप लगे थे।
विश्नोई समाज ने तब सलमान के खिलाफ शिकायत भी दर्ज कराई थी। सलमान को इसके लिए जोधपुर कोर्ट ने पांच साल की सजा भी सुनाई थी, हालांकि बाद में उन्हें इस मामले में बेल मिल गई।
कौन है लॉरेंस विश्वोई
लॉरेंस विश्वोई पंजाब, हरियाणा, राजस्थान और हिमाचल प्रदेश की सबसे खतरनाक गैंग्स का लीडर है। वो अपनी गैंग का संचालन अमूमन जेल से ही करता है। उसके पास महंगी पिस्तौल और बंदूकों का जखीरा भी है। 15 साल पहले अपने कॉलेज में हवाई फायरिंग करके वो अपना रुतबा कायम कर चुका है।
लॉरेंस जेल में अमूमन विदेशी सिम काम में लेकर सारे मैसेज वॉट्सऐप के जरिए भेजता है। उसके पिता लविंद्र कुमार पंजाब पुलिस में कॉन्स्टेबल के पद पर रह चुके हैं। वो सलमान खान को उड़ाने की धमकी देकर सबसे पहले चर्चा में आया था। वो 2014 से ही जेल में बंद है।
मूसेवाला हत्याकांड में साजिश रचने का आरोपी
मूसेवाला हत्याकांड को लेकर दिल्ली पुलिस के स्पेशल सेल कह चुकी है कि लॉरेंस ने ही इसकी साजिश रची थी, जिसे कनाडा में बैठे गैंगस्टर गोल्डी बराड़ और सचिन थापन ने अंजाम दिया था।
खुद लॉरेंस ने कहा है कि वो अपने करीबी अकाली नेता विक्की मिड्डूखेड़ा की मोहाली में हुई हत्या से नाराज था। लॉरेंस के मुताबिक, जिन लोगों ने विक्की मिड्डूखेड़ा की हत्या की वो सिद्धू मूसेवाला के करीब थे। लॉरेंस ने तिहाड़ जेल में कसम तक खाई थी कि वह मूसेवाला को जिंदा नहीं छोड़ेगा।
